text: Brug for autohjælp
  31 januar 2012 kl. 07.42
  42 køretøjer har haft brug for autohjælp i løbet af natten og morgenen i Syd- og sønderjylland.
  Siden midnat har Falck foretaget i alt 32 fritrækninger i Syd- og Sønderjylland, oplyser Falck til TV SYD. Det drejer sig om 15 personbiler og 17 lastbiler. 
  Dansk Autohjælp har ligeledes været kaldt ud for at hjælpe køretøjer fri fra snedriverne. Syv personbiler og tre lastbiler i Syd- og Sønderjylland har tilkaldt assistance, oplyser Dansk Autohjælp til TV SYD.
  
  Flere færdselsuheld
  Ikke alle er dog sluppet med fritrækninger.
  En 30-årig kvinde fra Haderslev kom ved syv-tiden i morges galt afsted. 
  Hun kørte på Haderslevvej i sydlig retning, da hun grundet glat føre mistede kontrollen over sin vogn og påkørte en varebil, der kom fra modsatte retning. Det oplyser Knud Reinholdt fra lokalpolitiet i Aabenraa til TV SYD.
  Ifølge politiet er kvinden formentlig ikke kommet så galt afsted.
  På Vejlelandevej kom en snedrive bag på føreren af en personbil. Det resulterede i, at bilen skred ud på en mark og landede på taget. Føreren kom ikke alvorligt til skade. Det oplyser vagtchefen ved Sydøstjyllands Politi til TV SYD.
  